ለውጥን የሚገዳደሩ ሰዎች/ሃይሎች መጪው ጊዜ ብሩህ ሆኖ ስለማይታያቸው ደግመውም ቢነግሯቸው አይሰሙም፡፡ ለምሳሌ ደራሲው አቶ ሚካኤል ሽፈራው፤ ጠቅላይ ሚኒስትሩ ቢያንስ ሶስት ጊዜ ያህል ምላሽ የሰጡበትን ጥያቄ “የኢትዮ-ኤርትራ ጉዳይ“ በሚል ርዕስ ሥር /ገጽ 16/፣ ጥያቄውን ደግመው የሞኝ ለቅሶ አስመልሰውታል፡፡ ይህን ጉዳይ በተመለከተ ጠ/ሚሩ በአንደበታቸው “ይህ የመንደር ፖለቲካ ነው፡፡ የሁለቱ አገሮች ግንኙነት በፌደራል ደረጃ የሚፈጸም ስለሆነ ሌላ አተካሮ አያሻም” ቢሉም ደራሲው ከወደቀበት አንስተው፣ ጠጋግነውና አሰማምረው ብቅ አድርገውታል፡፡ እንደው በሞቴ ከገባንበት አዘቅት ውስጥ መውጣትን በጉጉት የሚጠብቅን ህዝብ፣ ስለ ዕርቅ አንስተን ማድከሙ የሞኝ ሥራ አይመስልዎትም? ደራሲው ይህን አገር ያወቀውን ፀሃይ የሞቀውን ጉዳይ ደግመው ለማንሳት መውተርተራቸው በራሱ፣ በለውጡ ፍጥነት ደንግጠው ከገቡበት ድባቴ እንዳልወጡ በቂ ማስረጃ ነው፡፡ ከዚህ ገብተውበታል ብለን ከምንለው የህልም ዓለም ለማንቃት፣ እሳቱ ሰ የአካባቢውን “ጂኦ ፖለቲካል“ የጊዜ ሁኔታ እየተነተኑ፣ በሩቅ ያሉ የአገር መሪዎችና ሃያላን መንግስታት የሰጡትን ድጋፍ እያስታወሱና አገሪቱ በአለም አቀፍ ድርጅቶች እያገኘች ያለችውን ድጋፍ እያመላከቱ ቢመክሩዋቸው መልካም ነው፡፡ ይህን የማይረዱ ከሆነ ደግሞ የለውጡ ሞተርና ጠባቂ የሆኑትን የአገሪቱን ወጣቶች ሁኔታ በማሳየት ዝም አይነቅዝም ይበሏቸው። በጣም አስፈላጊ ሆኖ ከተገኘ በቅርቡ በኢቢሲ ቴሌቪዥን “የልቦና ውቅር” መሰናዶ ላይ ተገኝተው እያዝናኑ፣ ሃሳባቸውን ያካፈሉትን የዶ/ር ዳኛቸውን ቃለ ምልልስ ይጋብዟቸው፡፡ ባቡሩ ፈጣን ነው!
